floriandebaene/DutchDraCor4ML huggingface dataset:
sijn wijff lieff te hebben suijver en naeckt
als sijn eijgen Leven dees reden aencleeft
dits immers oock gods bevel wie hier in sneeft
die overtreet gods wil wilt mijn wel verstaen
dits immers waerachtich hier mijn antwoort op geeft
en hier in heeft hem abraham immers ontgaen
doutste soon
Abraham heeft godt geweeft onderdaen
Jae oprecht gehoorsaem verstaet het bloot
uuijt een vast betrouwen reijn sonder waen
soude abraham sijn soon hebben gedoot
waerom sijt ghij doch so vals en so snoot
en seght dat Abraham gedaen heeft tegens gods gebodt
eij verkeerder waerheijt met u Loogens groot
meucht ghij u wel schamen voorden levenden godt
Conimck
Mijn dunckt dat ghij gheheel met ons spot
wilt ghij immers u niet Laeten raeden
so sal op u vallen dat quade Lodt
want in geensins sult ghij comen tot genaden
ghij sult certeijn u selven beladen
en een groot verdriet haelen over u hals
maeckt pannen en ketelen gereet doet sulcke daeden
aen hem dat hij mach vreesen van als
Ten sal u niet baeten u wreetheijt valsch
die ghij althans wilt doen aen mijn
ick hoop daerom te maecken niet veel geschalsss
maer op godt te betrouwen Loutter en fijn
loon nae werck
Wel hoe sijt ghij so hartneckich mijn Lieve cousijn
moocht ghij niet Liever doen des Cominckx wil
dat ick u nu moet aendoen smert en pijn
dats Coninckx believen dus moet ick swijgen stil
Nu en salt u niet baeten al maeckt ghij geschil
den bitteren noot moet ghij nu craecken
om dat ghij noch blijft bij sulcken qua gril
daerom sult ghij dees tormenten moeten smaecken
snijt hem tong ten neck uuijt so is snappen en caecken
met hem gedaen Jaet waerachtich
hout hem handen en voeten aff dit sijn de saecken
en Coninckx believen ick beveelt u crachtich
doutste. soon.
O eeuwijghe wijsheijt o' godt almachtich
ghij die alle dingen weet ende oock aansiet
sterckt mijn met uwen geest aenhoort mijn reden clachtich
op dat ick volstandich blijff in dit verdriet
moeder.
Mijn Lieve kint en twijffelt doch niet
aen de goetheijt godts maer wilt hem vast betrouwen
want sonder goods verhengen dit niet en geschiet
dus wilt in dit torment doch niet verflouwen
Mijn Lieve broeder hier nae sult ghij aenschouwen
die stadt die met geen menschen handen is gemaeckt
.3. soon.
Dus blijft doch volstandich in u benouwen
mijn Lieve broeder hier na sult ghij aenschouwen
4. soon
Die eeuwige vreucht en claerheijt die niet en sal verouwen
maer eeuwich blijven staen dese vreucht u genaeckt
die met gheen menschen handen is gemaeckt
.6. soon
In die stadt is altijt vrede hier na doch haeckt
men sluijter geen poorten tisser fraij en oprricht
daer schijnt son noch maen dit mach niet sijn gelaeckt
want godt is in die stadt selffs het Licht
.7. soon
Mijn broeder doch niet en swicht
in u groote Lijen datmen u willen aendoen
ghij sult godt sien met dit selffde gesicht
dus betrout op hem vast met moeden coen
doutste. soon
Mijn broeders daer voor wilt mijn godt behoen
dat ick van hem soude wijcken hier in dit aertsche dal
maer om vromelijck te sterven sal ick mijn spoen
want het moet nu so wesen wie heeft sijn wil al
die heer sal dat recht aensien van ons groot en smal
so ons moijsis betuijcht vroech ende laet
dit Lijden hier een cleijne tijt dueren sal
maer godt sal sijn knechten cronen met sijn eeuwige genaet
Compt brengt den tweden haest metter daet
om te sien hoe dat hij hem oock sal aenstellen
ist dat hij op sijn voornemen mee so vast staet
so salmen oock me strassen en dander gesellen
Om u Majesteijts bevel te doen gaen wij ons versnellen
want tot des Coninckx bevel moet hem elck rassen
Sal ick u oock moeten martelen en quellen
watt den coninck gebiet / daer moeten wij op passen
Ten baet hem niet off hij sal crijssen oft crassen
en op sijn tanden bijten off hij waer van sinnen berooft
al sout ghij u handen in sijn bloet wassen
gaet treckt het haer metten huijt al van sijn hooft
O mijn Lieve vrient mijn hart bedrooft
dat u sal aendoen alsulcken Lijen
wilt ghij verckenvleijs eten so wort u belooft
het Leven oft men sal u martelen sonder mijen
de .2. soon
Neen ick wils niet doen om mijn Leven te vrijen
maer ick stel mijn gantschelijck in goods handen
tverdriet dat ghij mijn aendoet dat stel ick besijen
al waert dat ghij mijn Lichaem oock wilden verbranden
de moeder.
Mijn kint al sijt ghij inder Leuwen tanden
wilt dit Leven vrijmoedich waegen
al doetmen u aen smaetheijt en schanden
hier na compt verblijdinghe ten eeuwigen daegen
Mijn Lieve moeder ick en gae niet vraegen
dat ick nu Lijden moet beneven
en ick hoop voorden doot niet te versaegen
maer ghij vervloeckte mensch ghij moocht wel beven
ghij beneempt ons wel dit tijtelijcke leven
maer die godt alder werlt sal sonder respijt
ons die om sijns wedts wille tleven overgeven
weder vanden doot opwecken des seecker sijt
tot een eeuwich leven om den eeuwigen tijt
Met hem te wesen in een eeuwich verhogen
met alle volmaecktheijt sullen wij werden verblijt
en die tranen sullen gewassen sijn van onsen oogen
Groot Lijden sulck ghij nu oock moeten gedooghen
ist dat ghij bij u opijnij blijft so vast
aldus ist nu in uwe vermogen
vrijgelaten te worden oft blijven in de Last
Ist dat ghij op ons reden niet en past
so moecht ghij certeijn oock wel vreesen
siet toe al eer datmen u mede verrast
wilt ghij // ghij condt u selffs genesen
Mijn Lieve kint alst aldus moet wesen
sterft om u vaderlijcke wedt vrijmoedich
die schepper alder dingen moet sijn gepresen
die sal u inder eeuwicheijt sijn behoedich
Mijn lieve moeder daer toe ben ick spoedich
om vromelijck te sterven voor mijn vaderlijcke wedt
al handeltmen mijn met wreetheijt overvloedich
dese Litmaeten sijn malcanderen aen geset
van godt inden hemel hier wel op let
daerom wil ickse weer overgeven voorwaer
om sijns wedts wille te werden verplet
want ick hoope hij salse mijn wedergeven daer
sij eeuwich sullen sijn in vreugden claer
blinckende als de son opden rechten michdach
daermede beveel ick god mijn droeffheijt swaer
want hij is alleen die mijn helpen mach
Ick moet mijn verwonderen om dat ick sach
dat den jongelinck so vrijmoedich was
Hij en maeckten gantschelijck geen gewach
watmen hem deden hij was wel te pas
Nu salt u beurt wesen haestich en ras
want den selffden beecker moet ghij oock drincken
u verlossinge is te soecken al inde as
dat can ick bij mijn selffs wel dincken
Mijn beminden soon al wildemen u tleven schincken
so betrout op godt blijft bij u propoost
het Jammert mijn datmen u aen tleven crincken
maer sterft om goodes wil hoe wel dattet mijn noost
4 soon.
Dit is ons eenen grooten troost
dat wij op godt wel vastelijck mogen hoopen
wanneer ons de menschen / doon / tsij int twest oft oost
dat de deure des Levens weer voor ons staet oopen
en godt ons opwecken sal nae schrift ontcnoopen
maer ghij moecht wel suchten en beven certeijn
die gods wedt beminnen gaet ghij tleven aff stroopen
dus sult ghij niet werden opgeweckt tot het leven reijn
Nu sult ghij een beurt hebben seer pleijn
hebt ghij geen exempel aen u broeders genomen
segt ghij oock dat godt u troost is alleijn
so meucht ghij certeijn wel beven en schromen
O mijn waere kint en wilt doch niet dromen
om tleven te kiesen voor u vaderlijcke wedt puer
maer sterfft oock vrijmoedich het sal u vromen
al ist dat den doot om goods wil u valt suer
de 5 soon.
O moeder ick wil mijn Leven gaeren stellen int avontuer
en om mijn vaderlijcke wet mildelijck sterven
en ghij heer coninck tot welcker uuijr
alst godt belieft moet ghij oock den doot verwerven
ghij hebt den macht ons van dit Leven te bederven
overmidts dat ghij geweldich sijt op aerden
so doet ghij wadt ghij wilt en wij moeten beerven
om desen tijtelijcken doot aen te vaerden
maer ghij en sult u niet Laeten duncken als den vermaerden
dat ons godt gantschelijck heeft verlaeten
maer verwacht eenen cleijnen tijt ghij die ons niet spaerden
so sult ghij benimen tverstant wilt vaeten
hoe machtich dat godt is boven alle maeten
wilt dit vrij nemen in u gedachten
die u niet alleen strassen sal tot uwer onbaeten
maer u ende oock al u geslachten
Cooninck
Om niet Langer te hooren clachten
Laet ons de saeck nu voort maecken een endt
Laet sien wadt wij vanden sesten verwachten
oft hij mee so vrijmoedich sal Lijden torment
Nu haestich met hem harwarts went
om te besien wadt hij oock ontwint
moeder
O mijn Lieve soon mijn uuijtvercooren kindt
mijn dunckt dat ghij oock den drinckbeecker moet smaecken
die u broeder gedroncken hebben nu dan oock bemindt
u vaderlijcke wet en nae gods rijck wilt haecken
de .6. soon
O mijn Lieve eerbaere moeder sou ick versaecken
Mijn vaderlijcke wedt om dit Leven tijtelijck
hier nae hoop ick de eeuwige vreucht te genaecken
dus wil ick mijn Leven / overgeven / vlijtelijck
o' heer coninck ghij moecht mijn wel sijn verwijtelijck
dat ick mijn als een kindt so liet wiegen
te verlaeten goods wet om u wreetheijt spijtelijck
maer ghij en sult mij also niet bedriegen
Ick en weet van geen bedriegen off liegen
wilt ghij oock geen verckenvleijs eeten
so en sult ghij oock niet ontvliegen
maer met den selfden roeden werden gesmeten
de .6. soon.
Ja heer Cominck dat heb ick wel geweten
dat ick oock sou drincken den selfden beecker
en mijn Leven door u wreetheijt sal worden versleten
so wil ick nochtans voor u sijn geen smeecker
want wij hebben dit Lijden wel verdient dat is seecker
om dat wij ons dickmael hebben ontgaen
en tegen godt gesondicht dies is hij een wreecker
en handelt verschrickelijck met ons tis plaen
maer heer Cominck wilt wel verstaen
mijn reden want ten sijn geen vijse vasen
tsal u altijt so niet gelucken ick segt sonder waen
dat ghij tegen godt also sult rasen
ghij sult bedroeft staen als de basuijnen ten Joncxsten dach sal
							blasen
de moeder. op haer knien
O hemelschen vader en godt almachtich
Loven moet ick u met sinnen voordachtich
want ghij waerachtich mijn hebt bewaert
en mijn versterckt door uwen geest crachtich
en hebt mij gegeven vrij ongespaert
een manlijck hart dies wert ghij verclaert
een heer van hemel en aert en al watter Leeft
en alle creatueren ghij u cracht openbaert
want al wadt Leven ontfankt ghij sijt den geen diet geeft
o' heer met u goetheijt mijn nu voort aencleeft
op dat ick voortaen mach blijven vrijmoedich
want wie hier werdt vernedert ghij die weder verheeft
dus voor eenich vertsaechtheijt weest mijn behoedich
so sal ick u prijsen u goetheijt overvloedich
die ghij aen mijn tot noch toe hebt bewesen
ghij sijt alleen selff so die schrift seijt spoedich
dije ons meucht en wilt van allen druck genesen
dies wil ick voor geen menschen verschricken noch vresen
want ghij sijt mijn sterckt mijn cracht o' heer gepresen
Och mijn alderlieffste kint vermaert reijn
ick ben immers u moeder en heb u gebaert pleijn
met grootte smarte hier ter werrelt beneven
maer ick bekenne met de waerheijt voor groot en cleijn
den aemfocht en dat leven heb ick u niet gegeven
maer dat hebt ghij ontfangen vanden heer verheven
noch u Litmaecken en heb ick oock niet gemaeckt
daerom die geene wilt dit doch aencleven
door wien de weerlt en alle dingen aen malcander sijn geraeckt
die sal u tleven wederom geven mijn reden smaeckt
gelijck ghij dat om sijns wedts willen waecht
nu tegenwoordich doch dit tijtelijck leven versaeckt
en verhoopt nae dat eeuwich Leven twelck godt behaecht
en geeft u Leven over vrijmoedich en onversaecht
de .7. soon.
O mijn Lieve moeder dus doch niet en claecht
ick wil gelijck mijn broeders den doot Liever smaecken
dan dit Leven te kiesen daer thart veeltijts knaecht
op dat ick dat eeuwige Leven mach genaecken
Hoort mijn heeren sijn dit niet vreemde saecken
dat de moeder van harten is so stout
dit doorsnijt mijn hert haer vijleijnich caecken
aenhoort mijn reden wadt u sal worden ontfout
brenght hier voor mijn den soon op datmen hem becout
met goede vermaninge en soete reden
op dat sijn hert mach worden bedout
en hij tleven mach behouwen hier beneden
Ghenadige Cominck al u verbreden
moet sijn gedaen alsoot betaemt
Brengt hier den Joncxsten soon op dat hij in vreden
mach geraecken vrijmoedich ongeblaemt
Om des Majesteijts wil te volbrengen vrij onbeschaemt
so sullen wij comen van stonden aen
Hier comen wij met hem ghij heeren befaemt
want so de majesteijt begeert moet sijn gedaen
Hoort ghij Jongelinck wilt mijn reden verstaen
en daer nae so neijcht wel u ooren
ist dat ghij wilt doen nae mijn vermaen
so en sal u geen dinck comen te vooren
want wilt ghij mijn geboden nae sporen
en verckenvleijs eeten hier int openbaer
een genadich Coninck sal ick u sijn voorwaer
over u dat sweer ick u met mijnen eet
ick sal u rijck maecken so dat ghij hier en daer
een heer bij mijn sult sijn int wijt en breet
de sevende soon.
O heer Cominck dat waer mijn van herten leet
dat ick om tijtelijcke goet het Leven sou kiesen
al waert dat ghij mijn alde werlt gaeft gereet
so wil ick Liever om goods wet dit Leven verliesen
O dit edele Leven sijn geen ijdele biesen
want die werlt is so Liefflijck om te aenschouwen
Laet u hert niet geheel bevriesen
doet doch sconincks bevel ten sal u niet rouwen
O ghij Jongelinck wadt meucht ghij doch brouwen
dat ghij u Leven so lichtvaerdich stelt
als u den noot aencompt dan salt u hart benouwen
wadt moecht ghij toch doen eij Jonger helt
Certeijn mijn hert in mijn Lijff schier smelt
dat ick sulcken hertneckicheijt sie gheschien
laet den moeder hier comen twert u vermelt
om haer met reden wel te bedien
datse haer soon wil bewegen om aff te vlien
van sijn hertneckicheijt en quaet voornemen
hem int Leven te houwen so ick gaern sien
condmen hem brengen slech van sijn temen
Op dat alle vrientschap niet en soude vervremen
so brengt den moeder voorden Coninck sonder geschal
Des Conincks begeerte men gaern doen sal
op staende voet sonder eenich discoort
Siet hier is nu de moeder al....
wadt ghij wilt moecht ghij doen met een woort
Ghij moeder des kindts mijn reden doch hoort
u Joncxsten soon wilt doch bepraeten
beweecht hem met soete reden ongestoort
op dat hij tleven mach behouwen en tsal u oock baeten
want als hij tleven sal moeten Laeten
wadt sult ghij daer van hebben tot profijt
Jae niet altoos tverstant wilt vaeten
dus wilt hem becouten ick bids u met vlijt
Wel heer coninck ick wilt besoecken op desen tijt
en besien off ick sulckx soude conen doen
Aenhoort mijn Lieve kint al sonder respijt
mijn reden en verstaet wel mijn sermoen
dat ick mijn tot uwaerts nu gaen spoen
dat geschiet uijt lieffden sonder vertsaegen
sijt ghij niet mijn Lieve kint dat ick avont en noen
negen maenden onder mijn hart heb gedraegen
en bij drie Jaeren Lang gesoecht met suchten en claegen
en met groote moeijten hebbe opgevoet
ontfermt u over mij doch sonder vertraegen
aensiet hemel en aerde al metter spoet
en al wadt daer in is suer en soet
dit heeft godt altemael uuijt niet gemaeckt
en wij menschen sijn oock also van gods hant seer goet
dus vreest u niet mijn reden smaeckt
voor desen tijran maer suijver en naeckt
so sterft gaern gelijck u broeders sijn voor getreden
op dat u den genadigen godt vrij ongelaeckt
met uwen broederen verstaet dees reden
wederom Levendich maeckt hoort mijn verbeden
suijver en claer reijn sonder sneven
en u door sijn bermherticheden
in deeuwighe vreden mijn wederom mach geven
O mijn alderlieffste moeder nu hier beneven
en wilt niet dencken verstaet wel mijn
dat ick voor desen Tiran sal schromen off beven
maer ick wil de wedt houden Louter en fijn
die onsen vaderen is gegeven so claer als wijn
door moijsis also wij dat weten siet
maer ghij die den Jooden dat seg ick dijn
sijt aendoende dus grooten verdriet
denckt vrij certeijn dat ghij sult niet
onse heere godt connen ontlopen
wij lijden om ons sonden willen vaet dit bediet
maer op den Levenden godt gaen wij verhoopen
al moeten wij goods toornicheijt een weijnich bekoopen
dat hij ons straft en castijt nae sijn begeert
so staet sijn genade nochtans voor ons open
maer ghij god loosse vervloeckte mensche verkeert
verheft u nietste veel op dat u niet en faeijlgeert
want u gewelt ijs niet dan ijdelheijt waerachtich
om dat ghij goods kinders vervolcht en streng trackteert
so sult ghij het oordeel niet ontlopen van godt almachtich
Wel hoe spreeckt ghij so onverdachtich
tegen onsen Cominck seer hooch vermaert
Hoe vallen u reden also onsachtich
hoe compt dat ghij u tong niet bedt en bewaert
Mijn broeders die een cleijnen tijt hier waeren beswaert
en hebben haer Laeten martelen door u verkeertheijt pladt
die verwachten nu altsaemen twert u verclaert
het eeuwighe Leven so wij weten dat
nae de beloften gods dat eeuwighe schadt
maer ghij sult nae dat oordeel / goods straff niet ontvlieden
als ghij met u hoochmoet wel verdient hebt / wadt
goods wille moet nu oock aen mijn gheschieden
en ick wil mijn Lijff en Leven hier op ter aerden
om mijnder vaderen wetten overgeven hoort dit bedieden
ghelijck mijn broeders die ghij niet en spaerden
en tot god roepen als den vermaerden
dat hij sijn volck geringen wil genadich wesen
maer ghij sult noch selver als den vervaerden
door groote martelije acht wel op desen
ende uwe ellendicheijt bekennen moeten met vresen
dat hij alleen den rechten god is claer en puere
maer goods toorne sal aen mij door sijn goetheijt gepresen
en aen mijn broederen ophouwen tot deser uure
den welcken is gegaen over sulcks seer suere
Ick werd schier dul ende uuijt mijnen sinnen
dat ick sulcke reden moet hooren spreecken
Waer soutmen oijt ter werelt sijns gelijck vinden
ick werdt schier dul ende vint mijn sinnen
Heeftet u moeder gerockent ghij sultet spinnen
u hartneckicheijt sal u nu opbreecken
Ick werdt schier dul en uuijt mijn sinnen
nu en salt u niet baeten eenich claegen off smeecken
ghij sult den doot nu oock moeten smaecken
Jae meerder als u broeders sal ick mijn aen u wreecken
door u stoutheijt sult ghij daer toe geraecken.
.loon nae werck.
Cont ghij u vaderlijcke wedt niet versaecken
so hadt ghij int Leven mogen blijven
O neen op goods wet moetmen altijt waecken
die sal ons met sijn goetheijt weer gerijven
O ghij Jootsche vrou watt gaet ghij bedrijven
ghij sijt den oorsaeck van uwen kinderen doot
Men soude niemant van u sonen gaen ontlijven
hadden sij den cominck gehoorsaem geweest int cleijn oft groot
maer ghij sijt den oorsaeck dat weten wij bloot
dat u sonen om tleven sijn gecomen
alsment wel overleijt isset niet te snoot
dat ghij u sonen so hebt gerockent tot haerder onvromen
De moeder.
Ick en gelooff niet off ghij moet al dromen
dat ick van haer doot sou wesen een oorsaeck
alsmen te recht spreecken sal sonder schromen
so is godt den oorsprong acht wel op mijn spraeck
off ghij heer coninck maer als ick u raeck
met de waerheijt so wilt niet quaelijck spreecken
want ick salt u wel bewijsen onbesweecken
dat den Coninck den oor oorsaeck is off godt
Ick en sal niet gebruijcken vreemde treecken
maer ghij sultet selffs moeten bekennen sonder spot
hebben wij niet ontfangen het gebodt
vanden eeuwighen godt wilt hier op achten
gheen verckenvleijs te eeten dit isset slot
van hem die daer weet smenschen doen en gedachten
en ghij comt en verbiettet ons bij dach en bij nachten
dat wijt moeten eeten tegens goods bevel
off ghij gaet ons dooden dies maeck ick clachten
dat ghij doorsaeck van ons doot sijt door u valsch opstel
ist datmen nu na gods wil hem gehoor geven sal
soot wel behoort dat gaet ghij ons ontlijven
en gaeffmen u gehoor verstaet mijn wel
dan souden wij wel int Leven blijven
maer gods gramschap sou dan over ons verstijven
Ja den eeuwigen doot souden wij op ons Laen
oordeelt nu selven wadt ghij gaet bedrijven
Ja wilt mijn reden noch bedt verstaen
most Eva en Adam uuijt het paradijs niet gaen
om dat sij god ongehoorsaem waeren
en dat selfde oordeel souden wij oock ontfaen
en souden oock comen int beswaeren
oordeelt nu recht wilt de waerheijt niet spaeren
offmen god niet behoort ghehoorsaem te sijn
en issmen god ghehoorsaem als den vermaerden
so wert ghij so bitter als fenijn
wilt nu antwoort geven mijn
off ghij den oorsaeck van ons doot niet en sijt
en deet mijn kinderen dooden met grooten pijn
door u eijghen hoochmoet uuijt haet en nijt
U reden certeijn mijn hert doorsnijt
souden wij sulcke woorden van u Langer hooren
Laeten wij desen vrou ons maecken quijt
sij souder certeijn wel hondert verstooren
Ja dat docht ick wel te vooren
datse onse hooft wel sou maecken cranck
neijcht niet nae haer reden u ooren
maer als haer sonen Laetse oock gaen den selffden ganck
Dats recht want sij soud ons weten geen danck
offmen tleven haer al wel Liet houwen
wilt haer doen singen den selffden sanck
die haer sonen gesongen hebben Jongen en ouwen
Ghij Loon nae werck hoort des conincks ontfouwen
om dees om tleven te brengen so wilt u spoen
Haest u geringen dattet elck mach aenschouwen
op staende voet met moeden coen
loon nae werck.
Om ras en naerstich u bevel te doen
so ben ick bereijt tot allen stont
hier hadt ghij wel voor mogen behoen
hadt ghij slech willen houwen u mont
O godt om u heijlighe wet en verbont
so sal ick het Leven oock moeten overgeven
dat ick oock gaern doe geseijt goet ront
o heer wilt mijn doch sijn beneven
op dat ick met u mach eeuwich Leven
wanneer ghij ten Joncsten dach sult comen ten oordeel
dus beveel ick u Lijff en ziel o' heer verheven
want van u alleen o' heer verwacht ick voordeel
binnen.....
Schijn van recht sinneken uuijt
Waer blijft ghij // oft kijst ghij // ist nu tijt om slaepen
compt voort // ongestoort // en wilt ontwaecken
Verkeerde waerheijt sinneken uuijt
Wie gerijft gij // wadt bedrijft ghij // wadt maecht ghij staen
							gaepen
schijn van recht
wie ontlijft ghij // druck verstijft ghij // slacht ghij die aepen
oft wordt ghij vermoort // aen een koort // wadt sijn de saecken
waer blijft ghij oft kijst ghij ist nu tijt om slaepen
compt voort ongestoort en wilt ontwaecken
Mijn dunckt discoort // door u woort // wilt ghij nu maecken
dus spreeckt sonder veel kaecken // wadt wilt ghij ontfouwen
Men mach u wel Laecken // want ghij hebt gaen brouwen
dat Jongen en ouwen // en den moeder eerbaer
met haer seven sonen moeten sterven alle gaer
is die saeck niet swaer // dat ghij sulcks hebt gewrocht
Ist mijn schult dat sij omden hals sullen worden gebrocht
alst wel werdt overdocht // so ist haer eijgen schult
hadden hij vercken vleijs gegeten wadt staet ghij en brult
den coninck was gedult // om haer tleven te schencken
Dats doch de waerheijt als ick mijn wel gaen bedencken
al gaet hij haer crencken // en tleven beroven
met bidden en smeecken ginck hij tleven beloven
al sonder toven // en sij hebbent veracht
nu ist daer toe gecomen dat sij om werden gebracht
want den Coninck moet sijn cracht // immers tonen
Dats recht niemant can haer nu verschonen
al bootmen thien duijsent cronen // voor elckx leven
het is te laet nu dattet so verd is gedreven
so daer is geschreven // so moettet gheschien
en den Coninck wil den Justijcij oock selffs sien
opentlijck voor allen Lien // salmen executeren
En veel volcks ghaet hem daer oock bij keeren
maer off hij met begeeren sulcks aensiet
en met verblijen dat en weet ick niet
dan oft hem verdriet // dit spreeck ick int claer
en dat ick als onsen Coninck waer
ick segt openbaer nae mijn vermeten
ick sou doen dat veel volcks oock verckenvleijs sou eeten
off tsou oock werden versleten // op staende voet
Jae dat waer oock seecker wel also goet
dan sou hij metter spoet // veel volckx crijgen
en wat hij geboot oft verboot elck sou wel swijgen
maer dat Laet ick sijgen // twert u gespelt
siet daer nu is alle dinck al toe gestelt
nu moet elck vroom helt den doot verwachten
Daer staet oock den moeder en schijnt te maecken clachten
o die daerom Lachten dat waere groote schanden
siet hoe deerlijck staet de moeder en wringt haer handen
in alle Landen // mach ment wel verhaelen bloot
dat een moeder moet sien brengen haer kinderen ter doot
dits immers smarte groott alsment wel overdencken
Oft den coninck den moeder niet sal tleven schencken
want dit haer sinnen gaet crencken // dats wel te geloven
een redelijck mensch diet siet moet hem bedroven
van onder tot boven // moet hem tbloet veranderen int Lijff
schijn van recht.
Ja tis waer deerlijck om sien voor een wijff
alsulcken bedrijff // sou tleven verminderen
en dat een moeder te sien van haer kinderen
al gaetet mijn niet hinderen // het deert mijn waerachtich
Ja sij worden dapper gehandelt onsachtich
en sij sijn niet clachtich // dit mijn verwondert
Ick wed men sou geen vier vinden onder thienhondert
die uuijtgesondert // so souwen sterven ongetreurt
En nu salt mischien noch vallen des moeders beurt
die thert aen tween schuert want een moederlijck hart
te sien aen haer kinderen alsulcken smart
smenschen sin wordt verwart // al gaettet hem niet aen